Politiet beslaglagde fredag aften 25. juni  to biler i forbindelse med et streetrace på Savannavej i Aalborg Øst. Det fortæller Nordjyllands Politi i en pressemeddelelse. Færdselspolitiet havde opsnappet, at der ved midnatstid var cirka 150 biler samlet til  streetrace. Derfor stod betjentene klar med lasermåleren. Og der var noget at komme efter, lyder det fra politiet.  To biler kørte om kap på en strækning, hvor man må køre 30 km/t. Hastigheden kom op på over 100 km/t. Faktisk blev den bagerste af de to biler, der deltog i væddeløbet, af betjentene på stedet målt til en fart på mindst 104 km/t. Af med bilen og kørekortet, måske i fængsel Det betød, at de to bilister på stedet fik beslaglagt deres biler. Derudover vil de modtage en større bøde, ligesom de kan se frem til en ubetinget frakendelse af førerretten, og formentlig vil de kunne idømmes en fængselsstraf på grund af netop de skærpede regler om vanvidskørsel, lyder det fra politiet. Flere kontroller samme aften Tidligere samme aften blev der også af færdselspolitiet skrevet seks sager om betinget frakendelse af kørekortet for hastighed både på motorveje og i by omkring Aalborg. Blandt andet blev en motorcyklist på Hobrovej i det sydvestlige Aalborg målt til 131 km/t., hvor højeste tilladte hastighed er 70 km/t. Det var en overskridelse på 85 procent, der gav en bøde på 4500 kr. og en betinget frakendelse af kørekortet samt en ny teoriprøve inden 180 dage. - Desværre er der for mange, der kører for stærkt på de nordjyske veje. Vi opfordrer til, at man kører inden for hastighedsgrænserne og efter forholdene i øvrigt. Fart er farlig og bidrager til ulykkernes voldsomhed, siger vicepolitiinspektør ved Nordjyllands Politi, Søren Pejtersen. Opgjort pr. 18. juni 2021 har Nordjyllands Politi sigtet 25 personer for overtrædelser, der falder inden for vanvidspakken, som trådte i kraft 31. marts 2021. De to sager fra fredag 25. juni 2021 indgår ikke i denne opgørelse.

Opsummering:
To biler blev beslaglagt, da politiet fredag 25. juni satte fartmåler op ved streetrace på Savannavej i Aalborg Øst